यूँ तो फिल्म बर्फी के तमाम गीत इस साल खूब खूब बजे और सराहे गए हैं पर इनमें एक ऍसा गीत भी है जो टीवी के पर्दे पर ज्यादा नहीं दिखा। फिल्म देखते हुए ख़ुद मेरा ध्यान इसके बोलों पर नहीं गया। कुछ गीत ऐसे होते हैं जिन्हें हृदय के अंतःस्थल से महसूस करने के लिए आप तनिक व्यवधान भी बर्दाश्त नहीं कर पाते। ये गीत उसी श्रेणी का गीत है। तो मेरा सुझाव ये है कि अगर इसका पूर्ण आनंद उठाना हो तो रात्रि के प्रथम प्रहर का इंतज़ार कीजिए। वसंत की इस हल्की ठंड में अपने कमरे में जाइए और रोशनी बंद कर चुपचाप लिहाफ के अंदर दुबक लीजिए और फिर उस प्यारे से अँधेरे में गीत की हर पंक्ति को अपने आप तक पहुँचने दीजिए। फिर देखिए स्वानंद किरकिरे की अद्भुत लेखनी का जादू किस तरह आपको इश्क़ की ख़ुमारी से मदहोश कर देता है।